రసమయి బాలకిషన్

రసమయి బాలకిషన్, తెలంగాణ రాష్ట్రానికి చెందిన గాయకుడు, కవి, రాజకీయ నాయకుడు. ప్రస్తుతం భారత్ రాష్ట్ర సమితి పార్టీ తరపున మానకొండూర్ శాసనసభ నియోజకవర్గం శాసన సభ్యుడిగా ప్రాతినిధ్యం వహిస్తున్నాడు. తెలంగాణ రాష్ట్రం ఏర్పడిన తరువాత తెలంగాణ సాంస్కృతిక సారథి చైర్మన్ గా నియమింపబడ్డాడు. తెలంగాణ ప్రత్యేక రాష్ట్రం కోసం ఆయన సాంస్కృతిక బృందానికి నాయకత్వం వహించాడు. ఆయన తెలంగాణ ధూం ధాం కమిటీకి కన్వీనరుగా వ్యవహరించాడు. ఆయనకు 2013 సంవత్సరానికి గాను తెలుగు విశ్వవిద్యాలయం వారు 'జానపద గాయకుడు'విభాగంలో "కీర్తి పురస్కారాన్ని" ప్రకటించారు. సినిమాలలో నటించడమేకాకుండా స్వీయ నిర్మాణంలో ఒక సినిమాకు దర్శకత్వం వహించాడు.

జననం, విద్య 
బాలకిషన్ 1965, మే 15న రాజయ్య-మైసమ్మ దంపతులకు తెలంగాణ రాష్ట్రం, సిద్ధిపేట జిల్లా, సిద్ధిపేట మండలంలోని రావురూకుల గ్రామంలో జన్మించాడు. 2005లో హైదరాబాదులోని తెలుగు విశ్వవిద్యాలయంలో ఎంఏ పూర్తి చేసాడు. తరువాత బిఈడి, పిహెచ్.డి.లను కూడా పూర్తిచేశాడు.

వ్యక్తిగత జీవితం 
బాలకిషన్ కు రజియా సుల్తానాతో వివాహం జరిగింది. వారికి ఇద్దరు కుమారులు (అమిత్, ఆదర్శ్) ఉన్నారు.

కెరీర్
రసమయి బాలకిషన్ తన జీవితాన్ని బల్లదీర్ లో ఉపాధ్యాయునిగా ప్రారంభించాడు. ఆయన తెలంగాణ రాష్ట్ర సమితి పార్టీలో సాంస్కృతిక విభాగంలో ఒక భాగమైనాడు. ఆయన సమావేశాలలో సభాసదులను వినోదపరచడానికి స్థానిక ఫోక్ సాంగ్స్, నృత్య కార్యక్రమాలను నిర్వహించేవాడు. 2009-10 లో జరిగిన తెలంగాణ ఉద్యమంలొ ముఖ్య పాత్ర పోషించాడు.

ఆయన 2014 సాధారణ ఎన్నికలలో కరీంనగర్ జిల్లాలోని మానకొండూర్ అసెంబ్లీ నియోజకవర్గం నుండి తెలంగాణ రాష్ట్ర సమితి పార్టీ తరపున పోటీ చేసి శాసనసభ్యులుగా గెలుపొందాడు. ఆయన 2018లో ఎన్నికల్లో మానకొండూర్ అసెంబ్లీ నియోజకవర్గం నుండి పోటీ చేసి రెండవసారి ఎమ్మెల్యేగా ఎన్నికయ్యాడు. రసమయి బాలకిషన్‌ను తెలంగాణ సాంస్కృతిక సారథి చైర్మన్‌గా నియమిస్తూ 13 జులై 2021న ప్రభుత్వం ఉత్తర్వులు జారీ చేసింది. ఆయన హైదరాబాద్‌లోని సాంస్కృతిక సారథిభవన్‌లో 19 జులై 2021న చైర్మన్‌గా బాధ్యతలు స్వీకరించాడు.

ఆడియో సిడిల
తెలంగాణ కలాలను, గళాలను ఊరూరా విస్తరించడంలో రసమయి బాగా కృషి చేసిండు. ఆయన తీసిన సిడిలలో ఊరు తెలంగాణ వంటి వీడియో సిడి అత్యంత ప్రజాదరణ పొందింది. ఇందులో పల్లె వెతలను పట్టి చూపిండు. ఎన్నో ఆడియో సిడిల ద్వారా ఉద్యమ గేయాలను ప్రజలకు పంచిపెట్టిండు.పదేళ్లుగా జరుగుతున్న తెలంగాణ ఉద్యమంలో రసమయి ప్రత్యక్షంగా పాల్గొన్నడు.

డాక్టరేట్‌ 
రసమయి బాలకిషన్ 16 నవంబర్ 2021న తెలుగు విశ్వవిద్యాలయం జానపద కళలశాఖ నుంచి ఆచార్య చిగిచర్ల కృష్ణారెడ్డి పర్యవేక్షణలో ‘తెలంగాణ సాధనలో మలివిడత సాంస్కృతిక ఉద్యమం (ధూం ధాం) పాత్ర’ అనే అంశంపై చేసిన పరిశోధనకుగాను డాక్టరేట్‌ అందుకున్నాడు.

పురస్కారాలు 

 జానపద గాయకులు విభాగంలో తెలుగు విశ్వవిద్యాలయ కీర్తి పురస్కారం (2013)

ఇతర వివరాలు 
ఆస్ట్రేలియా, బ్రెజిల్, న్యూజిలాండ్, సింగపూర్, యునైటెడ్ అరబ్ ఎమిరేట్స్, యునైటెడ్ కింగ్‌డమ్, అమెరికా సంయుక్త రాష్ట్రాలు మొదలైన దేశాలు సందర్శించాడు.

మూలాలు

జీవిస్తున్న ప్రజలు
భారతీయ జానపద గాయకులు
తెలుగువారు
1965 జననాలు
తెలంగాణ రాష్ట్ర సమితి రాజకీయ నాయకులు
తెలుగు విశ్వవిద్యాలయం కీర్తి పురస్కారాల విజేతలు-2013
సిద్దిపేట జిల్లా కవులు
కరీంనగర్ జిల్లా నుండి ఎన్నికైన శాసన సభ్యులు
సిద్దిపేట జిల్లా గాయకులు
రెండవ ప్రత్యేక తెలంగాణ ఉద్యమంలో పాల్గొన్న సిద్దిపేట జిల్లా వ్యక్తులు
తెలంగాణ శాసన సభ్యులు (2014)
తెలంగాణ శాసన సభ్యులు (2018)
తెలుగు విశ్వవిద్యాలయం పూర్వ విద్యార్థులు